35. schôdza NR SR - 9.deň - B. popoludní
Dátum: 2025-06-10
Poslanec: Dostál, Ondrej (SaS)
Druh vystúpenia: Vystúpenie v rozprave

12. Ďakujem, pán predsedajúci. Vážené kolegyne, vážení kolegovia, ako som už avizoval v úvodnom vystúpení, prednesiem pozmeňujúci návrh, resp. dva pozmeňujúce návrhy k návrhu uznesenia. Ale ešte predtým mi dovoľte, aby som zasadil tento návrh do širšieho kontextu. Od roku 2022, keď sa začala plnoformátová agresia Ruska proti Ukrajine, Národná rada prijala viacero uznesení, ktorými deklarovala stanovisko Slovenskej republiky k prebiehajúcej ruskej agresii proti Ukrajine. Tá agresia nezačala v roku 2022, začala v roku 2014 obsadením Krymu a intervenciou na Donbase, a teda vo východných častiach Ukrajiny, ale v roku 2022 začala plnoformátová vojna, ktorú Putinova propaganda nazývala špeciálnou operáciou, ale všetkým je jasné, že ide o vojenskú agresiu a vojnu Ruska proti Ukrajine. Ide o nevyprovokovanú agresiu a takýto postoj jednoznačne opakovane zaujala aj Národná rada Slovenskej republiky, ktorá sa postavila za Ukrajinu, odsúdila ruskú agresiu a opakovane vyjadrovala podporu Ukrajine, ktorá bráni svoju slobodu, nezávislosť, suverenitu a územnú celistvosť. To sa zmenilo parlamentnými voľbami 2023, keď sa k moci dostala garnitúra, ktorá má k Putinovmu Rusku bližšie ako k brániacej sa Ukrajine a tomu zodpovedá aj spôsob, akým sa jej predstavitelia vyjadrujú, koho navštevujú, koho nenavštevujú a čo je, alebo nie je schopná schváliť Národná rada. Odvtedy, pokiaľ si pamätám, žiadne podobné uznesenie, ktorým by Slovenská republika sa postavila na stranu Ukrajiny, nebolo v slovenskom parlamente schválené. Tie raketové útoky na Kryvyj Rih a Sumy sú dôvodom, aby sme zopakovali, aká je pozícia Slovenskej republiky, že Slovenská republika je platnou súčasťou západného spoločenstva, Európskej únie a Severoatlantickej Aliancie a stojí na strane Ukrajiny, ktorá je obeťou ruskej agresie. My sme prišli s týmto návrhom ešte pred tým, ako sa 9. mája v Moskve konali oslavy konca druhej svetovej vojny, ktorých sa popri predstaviteľoch rôznych aj diktátorských režimov zúčastnil nakoniec aj predseda vlády Slovenskej republiky Robert Fico, ktorý opakovane vysiela signály, že diktatúry založené na systéme vlády jednej strany sa mu pozdávajú viac ako pluralitná demokracia, v ktorej politické strany súťažia o moc, uchádzajú sa o podporu občanov v pravidelne sa opakujúcich slobodných a demokratických voľbách. Považujem to za mimoriadne nebezpečné a je potrebné si to pripomínať aj v tejto súvislosti, lebo po vojne na Ukrajine nejde iba o to, že jeden štát je agresor, Rusko a druhý je obeť a brániaca sa krajina, Ukrajina. Ide aj o to, že Ukrajina je slobodná a demokratická krajina, kdežto Rusko je diktatúra, kde demokracia existuje iba pro forma. Môžeme diskutovať dlho, môžeme si hovoriť, že ani tá demokracia na Ukrajine nie je vo všetkom dokonalá, ale nie je dokonalá ani na Slovensku, nie je dokonalá ani v západných krajinách. Ukrajina je demokratickou krajinou, Rusko demokratickou krajinou nie je. Aj to by mal byť dôvod, prečo máme stáť na strane Ukrajiny, nie na strane Ruska. No ale keďže táto výzva, aby sa Robert Fico nezúčastnil osláv 9. mája v Moskve, je už v tejto chvíli bezpredmetná, tak navrhujeme vypustiť toto ustanovenie z návrhu uznesenia, a teda chcel by som predložiť dva pozmeňujúce návrhy. Oba predkladám spolu s pani poslankyňou Zuzanou Mesterovou a s pánom poslancom Ľubomírom Galkom. Ten prvý je pozmeňujúci návrh a v tomto pozmeňujúcom návrhu navrhujeme zmeniť znenie bodu 6 práve z dôvodu jeho neaktuálnosti. Dôvod 6 je ten, v ktorom sa vyzýva Robert Fico a ďalší štátni predstavitelia, aby sa nezúčastnili osláv konaných dňa 9. mája v Moskve. Toto je neaktuálne vzhľadom na to, že o tom návrhu uznesenia nerokujeme krátko po jeho predložení, ale až teraz v júni. A uvedený bod navrhujeme nie vypustiť, ale nahradiť novým znením, ktorým by sa zrušilo uznesenie Národnej rady Slovenskej republiky o odmietnutí sankčnej politiky a obchodných obmedzení voči Ruskej federácii a ochrane ekonomických energetických záujmov Slovenskej republiky, ktoré Národná rada schválila dňa 5. júna 2025. Išlo o tlač 759. Znenie schváleného uznesenia nezodpovedá vôli väčšiny poslancov Národnej rady Slovenskej republiky a je v rozpore s národnoštátnymi záujmami Slovenskej republiky. Okrem tohto pozmeňujúceho návrhu predkladáme aj návrh nového uznesenia, ktoré v prípade teda, že nebude schválené to pôvodné, či už s tým pozmeňujúcim návrhom, alebo bez neho, navrhujeme aj nové uznesenie, ktoré by sa obmedzilo iba na otázku postoja Národnej rady Slovenskej republiky k sankciám voči Ruskej federácii. To bolo schválené 5. júna 2025 na návrh skupiny poslancov za Slovenskú národnú stranu. Za schválenie tohto uznesenia hlasovalo iba 51 poslancov, napriek tomu bolo schválené, ale z následných vyjadrení predstaviteľov politických strán zastúpených v Národnej rade Slovenskej republiky je zrejmé, že toto uznesenie nemá podporu a nezodpovedá vôli väčšiny poslancov Národnej rady Slovenskej republiky. 12-2 A som hlboko presvedčený, že je v hlbokom rozpore s národnoštátnymi záujmami Slovenskej republiky, a preto navrhujeme toto uznesenie zrušiť, a teda keď nebude schválený ten pôvodný návrh uznesenia, tak by sa malo teda hlasovať o tom alternatívnom, novom znení uznesenia, ktoré by sa tým pádom obmedzilo iba na zrušenie toho uznesenia o odmietnutí sankčnej politiky. Teraz by som teda prečítal oba pozmeňujúce návrhy, môžete mi zastaviť čas, ale nemusíte, keďže som navrhovateľom a ten čas mi neuplynie. Ten prvý návrh je pozmeňujúci návrh poslancov Národnej rady Slovenskej republiky Ondreja Dostála, Zuzany Mesterovej a Ľubomíra Galka k návrhu poslancov Národnej rady Slovenskej republiky na prijatie uznesenia Národnej rady Slovenskej republiky k odsúdeniu raketových útokov Ruskej federácie na civilné ciele v ukrajinských mestách Kryvyj Rih a Sumy, tlač 800. Návrh znie: V bode 6 návrhu uznesenia sa slová "vyzýva premiéra Slovenskej republiky a ďalších štátnych predstaviteľov, aby sa nezúčastnili osláv konaných dňa 9. mája v Moskve" nahrádzajú slovami "zrušuje uznesenie Národnej rady Slovenskej republiky o odmietnutí sankčnej politiky a obchodných obmedzení voči Ruskej federácii a ochrane ekonomických a energetických záujmov Slovenskej republiky zo dňa 5. júna 2025 (tlač 759)". Ten druhý návrh je návrh nového znenia uznesenia k návrhu poslancov Národnej rady Slovenskej republiky na prijatie uznesenia Národnej rady Slovenskej republiky k odsúdeniu raketových útokov Ruskej federácie na civilné ciele v ukrajinských mestách Kryvyj Rih a Sumy, tlač 800. Navrhuje sa nahradiť znenie uznesenia vrátane názvu uznesenia, tlač 800, novým znením: "Uznesenie Národnej rady Slovenskej republiky, ktorým sa zrušuje uznesenie Národnej rady Slovenskej republiky o odmietnutí sankčnej politiky a obchodných obmedzení voči Ruskej federácii a ochrane ekonomických a energetických záujmov Slovenskej republiky zo dňa 5. júna 2025. Národná rada Slovenskej republiky zrušuje uznesenie Národnej rady Slovenskej republiky o odmietnutí sankčnej politiky a obchodných obmedzení voči Ruskej federácii a ochrane ekonomických a energetických záujmov Slovenskej republiky zo dňa 5. júna 2025 (tlač 759)." Ďakujem.